b'\n_START_ARTICLE_\nAhne kuin meri\n_START_PARAGRAPH_\nAhne kuin meri (Hungry as the Sea) on Wilbur Smithin meripelastusaiheinen romaani.\n_START_SECTION_\nJuoni\n_START_PARAGRAPH_\nKirjan p\xc3\xa4\xc3\xa4henkil\xc3\xb6 Nicholas Berg on merikapteeni, joka kirjan alussa on juuri saanut omistukseensa pienen meripelastusyhti\xc3\xb6n. Ocean Salvage and Towage -yhti\xc3\xb6 on kaikki, mit\xc3\xa4 Nicholasilla on j\xc3\xa4ljell\xc3\xa4 ty\xc3\xb6st\xc3\xa4\xc3\xa4n Christy Marine -varustamon hyv\xc3\xa4ksi._NEWLINE_Nicholas on ollut Christy Marinen "kultainen prinssi", varustamon toimitusjohtaja ja perustajan tytt\xc3\xa4ren, Chantelle Christyn, puoliso. Chantellen rakastaja ja my\xc3\xb6hemmin uusi puoliso, Duncan Alexander on syrj\xc3\xa4ytt\xc3\xa4nyt h\xc3\xa4net ja sitkeiden neuvotteluiden j\xc3\xa4lkeen Nicholas on saanut osuutenaan Christy Marinesta sen meripelastusta harjoittavan tyt\xc3\xa4ryhti\xc3\xb6n.\n_START_SECTION_\nGolden Adventurer\n_START_PARAGRAPH_\nPelastusalus Warlockin p\xc3\xa4\xc3\xa4llikk\xc3\xb6 on kuollut tapaturmaisesti ja Nicholas p\xc3\xa4\xc3\xa4tt\xc3\xa4\xc3\xa4 ottaa t\xc3\xa4m\xc3\xa4n, yhti\xc3\xb6ns\xc3\xa4 toistaiseksi ainoan hinaajan komentoonsa johtaen samanaikaisesti yhti\xc3\xb6ns\xc3\xa4 toimintaa. Nicholasin ollessa vasta asettumassa aluksensa p\xc3\xa4\xc3\xa4llik\xc3\xb6ksi, Christy Marine -yhti\xc3\xb6n risteilyalus Golden Adventurer joutuu vaikeuksiin ja l\xc3\xa4hett\xc3\xa4\xc3\xa4 h\xc3\xa4t\xc3\xa4sanoman._NEWLINE_Romaanin ensimm\xc3\xa4isess\xc3\xa4 toiminnallisessa jaksossa kuvataan Nicholasin p\xc3\xa4\xc3\xa4t\xc3\xb6st\xc3\xa4 l\xc3\xa4hte\xc3\xa4 tavoittamaan merih\xc3\xa4d\xc3\xa4ss\xc3\xa4 olevaa alusta._NEWLINE_Golden Adventurerin matkustajat ja miehist\xc3\xb6 joutuvat hylk\xc3\xa4\xc3\xa4m\xc3\xa4\xc3\xa4n aluksensa ja siirtym\xc3\xa4\xc3\xa4n pelastusveneisiin ja -lauttoihin. Pelastuslautta n:o 16 irtoaa moottoriveneen hinaamasta lauttajonosta ja joutuu tuuliajolle._NEWLINE_Nicholas Berg tekee Warlockin p\xc3\xa4\xc3\xa4llikk\xc3\xb6n\xc3\xa4 p\xc3\xa4\xc3\xa4t\xc3\xb6ksen yritt\xc3\xa4\xc3\xa4 tavoittaa irronnut pelastuslautta samalla kun h\xc3\xa4nen kilpailijansa ja aiempi opastajansa, meripelastaja Jules Levoisin, neuvottelee pelastussopimusta Golden Adventurerista. Pelastuslautta n:o 16 tuhoutuu, mutta Nicholas Berg saa mereen sukeltamalla pelastetuksi ainoan eloonj\xc3\xa4\xc3\xa4neen, meribiologi Samantha Silverin._NEWLINE_Berg ottaa uuden riskin tarjoamalla Christy Marinelle niin edullista pelastussopimusta, ettei Duncan Alexander voi kielt\xc3\xa4yty\xc3\xa4 siit\xc3\xa4. Osa huipentuu Golden Adventurerin pelastamiseen. Pelastust\xc3\xb6it\xc3\xa4 - kuten j\xc3\xa4\xc3\xa4vuoren tekem\xc3\xa4n aukon paikkaamista ja siihen liittyvi\xc3\xa4 sukellust\xc3\xb6it\xc3\xa4 - kuvataan yksityiskohtaisesti.\n_START_SECTION_\nSamantha\n_START_PARAGRAPH_\nGolden Adventurerin pelastusty\xc3\xb6n aikana Samantha Silverist\xc3\xa4 on tullut er\xc3\xa4\xc3\xa4nlainen Warlockin miehist\xc3\xb6n kunniaj\xc3\xa4sen, mutta aluksen p\xc3\xa4\xc3\xa4llikk\xc3\xb6 ei ole ehtinyt edes tavata h\xc3\xa4nt\xc3\xa4. Kesken pelastusty\xc3\xb6n intensiivisen vaiheen Samantha yritt\xc3\xa4\xc3\xa4 l\xc3\xa4hesty\xc3\xa4 Nicholas Bergi\xc3\xa4, mutta t\xc3\xa4m\xc3\xa4 torjuu h\xc3\xa4net._NEWLINE_Uusi kohtaaminen tapahtuu miehist\xc3\xb6n saatua Golden Adventurerin hinaukseen ja Nicholasin hoitaessa y\xc3\xb6vahtia komentosillalla, kun miehist\xc3\xb6 juhlii pelastusty\xc3\xb6n onnistumista. Nicholasia ja Samanthaa yhdist\xc3\xa4\xc3\xa4 rakkaus mereen ja toisaalta erottaa ik\xc3\xa4 ja muu tausta._NEWLINE_Pelastusoperaation onnistuminen merkitsee, ett\xc3\xa4 "kultaisen prinssin" asemastaan yht\xc3\xa4kki\xc3\xa4 pudotettu Nicholas on j\xc3\xa4lleen varteenotettava tekij\xc3\xa4. Ensimm\xc3\xa4isess\xc3\xa4 satamassa Nicholas l\xc3\xa4htee alukselta hoitamaan yhti\xc3\xb6ns\xc3\xa4 asioita ja paetakseen Samanthaan kohdistuvia tunteitaan. Miehist\xc3\xb6 j\xc3\xa4rjest\xc3\xa4\xc3\xa4 Samanthalle mahdollisuuden tavoittaa Nicholas lentokent\xc3\xa4ll\xc3\xa4.\n_START_SECTION_\nGolden Dawn\n_START_PARAGRAPH_\nGolden Adventurerin haaksirikko ja sen pelastamisesta m\xc3\xa4\xc3\xa4r\xc3\xa4tty kuuden miljoonan dollarin pelastuspalkkio ajavat Christy Marinen vaikeuksiin juuri kun sen on m\xc3\xa4\xc3\xa4r\xc3\xa4 laskea vesille ultratankkeri, miljoonan tonnin kantoinen Golden Dawn._NEWLINE_Golden Dawn on alun perin Nicholas Bergin ideoima, mutta Duncan Alexanderin muuttuneisiin suhdanteisiin sopeuttama kuningashanke. Sen on tarkoitus kuljettaa ainutlaatuisen suurena lastina ymp\xc3\xa4rist\xc3\xb6lle eritt\xc3\xa4in vaarallista kadmium-pitoista raaka\xc3\xb6ljy\xc3\xa4._NEWLINE_Yritt\xc3\xa4ess\xc3\xa4\xc3\xa4n hankkia rahoitusta yritykselleen Duncan Alexander vaarantaa yhti\xc3\xb6ns\xc3\xa4 ja puolisonsa tulevaisuuden. Chantelle k\xc3\xa4\xc3\xa4ntyy j\xc3\xa4lleen Nicholas Bergin puoleen selvitt\xc3\xa4\xc3\xa4kseen varustamon tilaa ja saadakseen t\xc3\xa4lt\xc3\xa4 tukea._NEWLINE_Chantelle Alexander onnistuu viettelem\xc3\xa4\xc3\xa4n entisen puolisonsa ja saattaa vaakalaudalle t\xc3\xa4m\xc3\xa4n ja Samantha Silverin v\xc3\xa4lisen suhteen._NEWLINE_Romaani huipentuu Golden Dawnin neitsytmatkaan, johon osallistuu matkustajana Duncan Alexanderin ja Chantellen lis\xc3\xa4ksi t\xc3\xa4m\xc3\xa4n ja Nicholas Bergin poika Peter._NEWLINE_Golden Dawnin matkan alkaessa Nicholas Berg k\xc3\xa4y neuvotteluita yhti\xc3\xb6ns\xc3\xa4 myymisest\xc3\xa4 saadakseen rahoitusta uuteen laajaan hankkeeseen. Tieto Golden Dawnin matkasta - jota Nicholas on yritt\xc3\xa4nyt kaikin keinoin vastustaa - saa h\xc3\xa4net muuttamaan suunnitelmiaan ja h\xc3\xa4n keskitt\xc3\xa4\xc3\xa4 hinaajansa, Warlockin ja juuri valmistuneen Sea Witchin, pelastusasemiin ultratankkerin myrskyille alttiille reitille._NEWLINE_Golden Dawn kohtaa hurrikaanin. Nicholasin komentama Warlock ja Jules Levoisinin Sea Witch onnistuvat pelastamaan osan aluksen lastista - modulaariset, irrotettavat lastis\xc3\xa4ili\xc3\xb6t - mutta alus tuhoutuu. Ottaessaan Golden Dawnin pelastusp\xc3\xa4\xc3\xa4llikk\xc3\xb6n\xc3\xa4 komentoonsa Nicholas Berg j\xc3\xa4tt\xc3\xa4\xc3\xa4 henkisesti hyv\xc3\xa4stit Chantellelle sanoessaan, ettei "oikeastaan v\xc3\xa4lit\xc3\xa4k\xc3\xa4\xc3\xa4n tiet\xc3\xa4\xc3\xa4", miten t\xc3\xa4lle ja Christy Marinelle k\xc3\xa4y. Duncan Alexander saa surmansa palaen Golden Dawnin hylyss\xc3\xa4 "rakentamansa hirvi\xc3\xb6n sis\xc3\xa4lmysten keskell\xc3\xa4".'